টানা হাফডজন ম্যাচ জিতে ডার্বির রণ হুংকার দিয়ে রাখল ইস্টবেঙ্গল। ঘরের মাঠে এদিন চেন্নাই সিটি এফসি’কে ৩-০ বধে চলতি আইলিগে নিজেদের অপরাজেয় তকমা ধরে রাখল ট্রেভর জেমস মর্গ্যান ব্রিগেড।
প্রথমবার আইলিগে খেলতে নামা দলটির বিরুদ্ধে এদিন প্রথমার্ধে সমস্যা হলেও দ্বিতীয়ার্ধে জোড়া গোলের সুবাতাস বইল লাল-হলুদ শিবিরে। দুই বিদেশির হাত ধরেই এল এদিনের জয়।
৫০ মিনিটে ওয়েডসনের গোল করেন। এরপর ৭৫ মিনিটে প্লাজার গোলেই জয় নিশ্চিত হয় ইস্টবেঙ্গলে।
প্রথমার্ধের খেলা দেখে অবশ্য দুই দলের শক্তির তারতম্য বোঝা যায়নি।  ওয়েডসন, প্লাজা, রবিন সিংহদের ত্রিমুখী আক্রমণ রীতিমতো হোঁচট খাচ্ছিল চেন্নাই রক্ষণের ফাঁদে পড়ে। মুহূমূর্হূ আক্রমণে ইস্টবেঙ্গলের রক্ষণেও মাঝে মাঝে ঝটকা দিয়ে যাচ্ছিল দক্ষিণী দলটি।
তবে বিরতির পরেই মাস্টারস্ট্রোক দেন লাল হলুদের ব্রিটিশ কোচ। রাইট ব্যাকে রাহুল ভেকেকে তুলে নামিয়ে দেন ছটফটে রবিন গুরুংকে। এতেই বাজিমাত। বাঁ দিক থেকে এরপর টানা আক্রমণ শানাতে থাকে মর্গ্যান বাহিনী। দলের প্রথম পরিবর্তন হওয়ার চার মিনিটের মাথায় গোল। ডিকার হালকা লব ধরে বাঁ পায়ে দুর্দান্ত ফিনিশ ওয়েডসনের।
লিড নেওয়ার পর অবশ্য আর ফিরে তাকাতে হয়নি ইস্টবেঙ্গলকে। তারা টানা আক্রমণে ব্যতিব্যস্ত করে তুলতে থাকে ইচে, দেবব্রত, রাভাননদের। টানা চাপ থেকেই আসে দ্বিতীয় গোল।
৭৫ মিনিটে দ্বিতীয় গোলেও অবদান ডিকার। তার পাস ধরেই ওয়েডসন ও প্লাজা ওয়ান টু ওয়ান খেলে ভাঙেন চেন্নাই রক্ষণ। গোল আসে প্লাজার পা থেকে।
দুটো গোলে সক্রিয় অবদান থাকা ডিকা তৃতীয় গোল করেন পেনাল্টি থেকে।